आयोग के खिलाफ कोर्ट जाएगी ममता की पार्टी; राष्ट्रीय पार्टी को मिलता क्या है?
National Party Criteria, Conditions, and Benefits Explained; Know Why  Mamata Banerjee TMC Party Objection to Election Commission's Decision. Follow National Party Criteria Latest Information and Updates On Dainik Bhaskar (दैनिक भास्कर)
सोमवार, 10 अप्रैल को चुनाव आयोग ने 'तृणमूल कांग्रेस', 'राष्ट्रवादी कांग्रेस पार्टी' और 'कम्युनिस्ट पार्टी ऑफ इंडिया' से राष्ट्रीय पार्टी का दर्जा छीन लिया है। जबकि आम आदमी पार्टी को राष्ट्रीय पार्टी का दर्जा दिया गया। ममता बनर्जी चुनाव आयोग के इस फैसले को जल्द ही कोर्ट में चुनौती दे सकती हैं।
जब 3 पार्टियों का राष्ट्रीय दर्जा छीना गया, फिर TMC ही सवाल क्यों उठा रही है? किसी पार्टी को राष्ट्रीय दर्जा मिलने की क्या शर्तें हैं? राष्ट्रीय पार्टी के क्या फायदे होते हैं? भास्कर एक्सप्लेनर में ऐसे ही 8 जरूरी सवालों के जवाब जानेंगे...
सवाल 1: चुनाव आयोग ने 3 दलों से राष्ट्रीय पार्टी का दर्जा क्यों छीना?
जवाब: किसी दल को राष्ट्रीय पार्टी का दर्जा हासिल करने के लिए नीचे दी गई 3 शर्तें में से एक पर खरा उतरना पड़ता है...
1. लोकसभा की कुल सीटों में से 2% सीटें कम से कम तीन राज्यों में जीतना जरूरी है।
2. 4 या ज्यादा राज्यों के विधानसभा चुनाव में कम से-कम 6% वोट हासिल हुआ हो।
3. 4 या इससे ज्यादा राज्यों में क्षेत्रीय पार्टी की मान्यता मिली हो।
चुनाव आयोग ने कहा कि ‘द इलेक्शन सिंबल- रिजर्वेशन एंड अलॉटमेंट ऑर्डर 1968’ के नियमों के मुताबिक तृणमूल, NCP और CPI ऊपर की तीन में से कोई भी शर्त पूरी नहीं कर रही हैं। इसीलिए इन दलों को मिला राष्ट्रीय पार्टी का दर्जा खत्म कर दिया गया है।
सवाल 2: चुनाव आयोग ने इस फैसले के पीछे कौन से दो तर्क दिए हैं? 
जवाब: तृणमूल कांग्रेस से राष्ट्रीय पार्टी का दर्जा छीनने के पीछे चुनाव आयोग ने दो तर्क दिए हैं…
1. 2 सितंबर 2016 को तृणमूल कांग्रेस को राष्ट्रीय पार्टी का दर्जा मिला था, जब आयोग ने ‘द इलेक्शन सिंबल- रिजर्वेशन एंड अलॉटमेंट ऑर्डर 1968’ कानून में बदलाव किया था।
चुनाव आयोग ने इस कानून को बैकडेट से लागू किया था। इसके मुताबिक TMC को 1 जनवरी 2014 से नेशनल पार्टी का दर्जा मिला। तब से दो लोकसभा चुनाव और 21 राज्यों के विधानसभा चुनाव में तृणमूल के प्रदर्शनों के आधार पर अब उससे नेशनल पार्टी का दर्जा छीना गया है।
2. मणिपुर और अरुणाचल प्रदेश में TMC के पास राज्य स्तरीय पार्टी का दर्जा नहीं रहा। ऐसे में कानूनन राष्ट्रीय पार्टी होने के लिए कम से कम 4 राज्यों में राज्य स्तरीय पार्टी होने के पैमाने को TMC पूरा नहीं कर रही है। अब तृणमूल कांग्रेस के पास सिर्फ 3 राज्यों में राज्य स्तरीय पार्टी का दर्जा है।
सवाल 3: TMC को चुनाव आयोग के इस फैसले पर एतराज क्यों है?
जवाब: तृणमूल कांग्रेस के विरोध का आधार ये है कि 2016 में कानून बदला गया है और इसी समय TMC को राष्ट्रीय पार्टी का दर्जा मिला। नए कानून के मुताबिक पार्टियों के स्टेटस पर 10 साल बाद रिव्यू होना था। यानी 2026 तक TMC से राष्ट्रीय पार्टी का दर्जा वापस नहीं लिया जाना चाहिए।
इसके साथ ही TMC का कहना है कि नियमों के मुताबिक चुनाव आयोग को 2024 लोकसभा चुनाव के बाद राष्ट्रीय पार्टी के स्टेटस का रिव्यू करना चाहिए। इससे पहले रिव्यू करके TMC के राष्ट्रीय पार्टी का दर्जा खत्म करना गलत है।
सवाल 4: TMC जिस आधार पर कोर्ट जा रही है, वो कानूनी तौर पर कितना सही है?
जवाब: सुप्रीम कोर्ट के वकील विराग गुप्ता का कहना है कि राष्ट्रीय पार्टी का दर्जा किसे मिलेगा, इसको लेकर विवाद नहीं है। विवाद ‘टाइमिंग को लेकर है। मतलब ये कि राष्ट्रीय पार्टी का स्टेटस कब डिसाइड और रिव्यू किया जाए। पहले हर 5 साल में इसका रिव्यू होता था, लेकिन 2016 में इसे बढ़ाकर 10 साल कर दिया गया।
विराग कहते हैं कि इसी पेंच के चलते पार्टी कोर्ट जाएगी। इसके बाद कोर्ट में तीन आधार पर इस मामले को परखा जाएगा…
1. अमेंडमेंट में क्या था।
2. TMC ने चुनाव आयोग के सामने अपनी बातें कैसे रखीं।
3. चुनाव आयोग ने नेचुरल जस्टिस के आधार पर कोर्ट में क्या जवाब दिया।
उन्होंने कहा कि अब देखने वाली बात ये होगी कि TMC का आगे क्या स्टैंड रहता है।
सवाल 5: नया कानून होने के बावजूद इस विवाद के पैदा होने की वजह क्या है? 
जवाब: विराग कहते हैं कि सही मायने में चुनाव आयोग को नेशनल पार्टी स्टेटस पर रिव्यू चुनाव के बाद ही करना चाहिए। हालांकि नया कानून होने के बावजूद इस तरह के विवाद पैदा होने की दो वजहें हैं…
1. 2016 में जब कानून में बदलाव हुआ तो 10 साल में रिव्यू कब होगा, इसको लेकर डेडलाइन तय नहीं की गई।
2. अगर 10 साल बाद लोकसभा चुनाव नजदीक हो तो रिव्यू चुनाव से पहले हो या बाद में हो। इसको लेकर भी स्पष्टता नहीं है।
विराग कहते हैं कि ये 2 वजह इस विवाद की जड़ हैं। आगे इस तरह के विवाद न हों, इसके लिए कानून में स्पष्टता लाना बेहद जरूरी है।
सवाल 6: राष्ट्रीय पार्टी का दर्जा छिन जाने से TMC को क्या नुकसान होगा?
जवाब: राष्ट्रीय पार्टी का दर्जा छीने जाने से TMC को मुख्य तौर पर 6 तरह से नुकसान होगा…
1. TMC का अब पूरे देश में एक चुनाव चिह्न नहीं रहेगा। जिन राज्यों में TMC को राज्य स्तरीय पार्टी का दर्जा नहीं है, वहां किसी दूसरे कैंडिडेट को भी ये चुनाव चिह्न मिल सकता है।
2. अब TMC के उम्मीदवार को नामांकन दाखिल करने के दौरान एक से ज्यादा प्रस्तावक की जरूरत होगी।
3. दिल्ली में दफ्तर खोलने के लिए सरकारी जमीन या बंगला नहीं दिया जाएगा।
4. किसी चुनाव में स्टार प्रचारकों की संख्या सिर्फ 20 होगी।
5. दूरदर्शन और आकाशवाणी के जरिए लोगों तक अपनी बात पहुंचाने का पार्टी को मौका नहीं मिलेगा।
6. चुनाव आयोग किसी बड़े मुद्दे पर राष्ट्रीय पार्टियों की बैठक बुलाएगा जिनमें अब TMC के नेताओं को नहीं बुलाया जाएगा।
सवाल 7: लोकसभा चुनाव से पहले राष्ट्रीय पार्टी का दर्जा छिन जाने से TMC को राजनीतिक रूप से क्या नुकसान होगा?
जवाब: पॉलिटिकल एक्सपर्ट राशिद किदवई का कहना है कि राष्ट्रीय पार्टी का दर्जा छीने जाने से कुछ सुविधाओं को छोड़ दें तो राजनीतिक तौर पर TMC को कोई बड़ा झटका नहीं लगा है। उन्होंने कहा कि व्यावहारिक तौर पर कोई असर नहीं होगा। इसकी वजह ये है कि भारतीय राजनीति में किसी पार्टी की ताकत लोकसभा और राज्यसभा से तय होती है।
उन्होंने कहा कि आम आदमी पार्टी जो राष्ट्रीय पार्टी बनी, उसका एक भी सांसद लोकसभा में नहीं है। जबकि TMC के लोकसभा में 23 सांसद हैं। इससे साफ है कि चुनाव आयोग का एक तय ढांचा होता है, जिसके आधार पर वो राष्ट्रीय पार्टी का स्टेटस तय करते हैं, लेकिन राजनीतिक तौर पर इसका कुछ खास असर नहीं होता है।
किदवई आगे कहते हैं कि इसे ऐसे समझिए कि सुब्रमण्यम स्वामी की जनता पार्टी लंबे समय तक राष्ट्रीय पार्टी थी, लेकिन एक भी राज्य में इसकी सरकार नहीं थी। ये पार्टी हर राज्य में अपने उम्मीदवार उतारकर तीन में से किसी एक पैमाने पर खरा उतरकर नेशनल पार्टी का स्टेटस ले लेती थी। इसी समय कई राज्यों में सरकार बनाने वाली क्षेत्रीय पार्टियों को ये दर्जा नहीं मिलता था।
हालांकि किदवई मानते हैं कि राष्ट्रीय स्तर पर पार्टी सिंबल छीने जाने से पार्टी के मनोबल और स्वाभिमान पर असर जरूर पड़ता है।
सवाल 8: देश में कितनी तरह की पार्टियां हैं और राष्ट्रीय पार्टी का दर्जा छीने जाने के बाद अब TMC किस तरह की पार्टी है?
जवाब: देश में इस समय कुल 2,858 राजनीतिक पार्टियां हैं। इन पार्टियों को मुख्य रूप से 3 कैटेगरी में बांटा गया है…
1. गैर मान्यता प्राप्त पार्टीः ऐसी पार्टियां जो चुनाव आयोग में रजिस्टर्ड होती हैं, लेकिन इन्हें मान्यता नहीं मिली होती, क्योंकि या तो ये बहुत नई होती हैं या इन्होंने इतने वोट हासिल नहीं किए होते कि क्षेत्रीय पार्टी का दर्जा दिया जा सके। भारत में ऐसी लगभग 2,796 पार्टियां हैं।
2. क्षेत्रीय पार्टी: जिन्हें चुनाव आयोग से राज्य स्तर की पार्टी का दर्जा मिला है। भारत में ऐसी 59 पार्टियां हैं।
3. राष्ट्रीय पार्टी: जिन्हें चुनाव आयोग ने नेशनल पार्टी का दर्जा दिया है।
राष्ट्रीय पार्टी का दर्जा छीने जाने के बाद अब TMC राज्यस्तरीय पार्टी या क्षेत्रीय पार्टी बन गई है।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. पाकिस्तान की राह पर ब्रिटेन:2 से ज्यादा आलू, टमाटर खरीदने पर रोक; आखिर क्यों मार्केट से फल-सब्जियां गायब हो रहीं
2. 6 लाख सैनिक रूस को कुचलने गए:खाने के लाले पड़े तो घोड़ों के मांस के लिए आपस में भिड़े; फ्रांस को इसकी याद क्यों दिला रहा रूस
3. टीपू सुल्तान को अंग्रेजों ने मारा या वोक्कालिगा ने:BJP नेता बोले- सिद्धारमैया को टीपू जैसे मार दो, 224 साल बाद क्यों बना चुनावी मुद्दा
4. ChatGPT से ये बातचीत डराने वाली हैं:'तुम शादी-शुदा हो, लेकिन अपनी वाइफ से प्यार नहीं करते; मुझसे प्यार करो'
